བོད་ནི་གནའ་བོའི་ཤེས་རིག་དར་བའི་མི་རིགས་ཤིག་ཡིན་པས།དམངས་ཁྲོད་ཀྱི་ལུགས་སྲོལ་དང་གོམས་གཤིས་ཐམས་ཅད་ལ་ཡང་བོན་དང་བན་གྱི་ཆོས་གཉིས་གྱི་ཤན་ཞུགས་ཡོད་པ་ཤ་སྟག་ཡིན།བོན་གྱིས་འཇིག་རྟེན་གྱི་ཁམས་འདི་ལྷ་ཀླུ་མི་གསུམ་གྱིས་གྲུབ་པར་སྣང་བས།གཅིག་ལ་གནོད་པ་བྱས་ཚེ་ཅིག་ཤོས་ལ་གནོད་པ་ཐེབས་འགྲོ་བའི་ལྟ་བ་བཏོན་པ་དང་།སྐྱེ་འགྲོ་ཐམས་ཅད་ལ་བླ་ཡོད་པར་སེམས་པས་བླ་བསླུ་དང་།སྲོག་བླུའི་ཆོ་ག་བྱུང་ཞིང་།དེས་མི་དང་རང་བྱུང་ཁམས་བར་གྱི་སྙོམས་སྒྲིག་དང་འཆམ་མཐུན་ལ་ནུས་པ་བླ་ལྷག་ཏུ་སྤེལ་བས།ལྷ་གསོལ་བསང་གཏོང་།མོ་དཔྱད་རྩིས་འདེད་ལུགས་སྲོལ་དང་།བན་གྱི་འཇིག་རྟེན་གྱི་ཁམས་ནི་རྟེན་ཅིང་འབྲེལ་བར་འབྱུང་བས་རྟེན་འབྲེལ་གྱི་རིག་པ་རྩལ་དུ་བཏོན་ནས་ཕྱིའི་རྒྱུ་འབྲས་དང་།ནང་གི་རྒྱུ་འབྲས།གསང་བའི་རྒྱུ་འབྲས་ཀྱི་སྟེང་ནས་འཇིག་རྟེན་གྱི་ཆགས་གནས་འཇིག་སྟོང་བརྗོད་པ་དང།མི་དང་རང་བྱུང་ཁམས།མི་དང་དུད་འགྲོ་དང་སེམས་ཅན་ཐམས་ཅད་ཀྱི་བར་དུ་རྒྱུ་འབྲས་དོ་མཉམ་གྱི་ལྟ་བ་བཏོན་ནས།འཇིག་རྟེན་དང་འཇིག་རྟེན་ལས་འདས་པའི་བདེ་བ་མཐར་ཐུག་ཅིག་ལ་སྙེགས་པ་ལས།སྲོག་གཅོད་པ་དང་མ་བྱིན་ལེན།མི་ཚངས་སྤྱོད་ལ་སོགས་པའི་མི་དགེ་བ་བཅུ་སྤོང་དགོས་པའི་བླང་བྱ་བཏོན་པ་ལྟར་རིག་གནས་ནི་མི་རིགས་ཤིག་གི་བསམ་བློའི་སྲོག་རྩ་ཡིན་པས་དམངས་ཁྲོད་ཀྱི་གོམས་སྲོལ་ཡང་དེ་དང་རྗེས་ཟློས་ལགས།